In nomine summi Dei, Ego Hugo, BURGUNDIE DUX, quandam elemosinam quam facio Deo sanctoque Benigno tam pro me ipso et conjuge mea et liberis meis, nec non antecessoribus meis notifico presentibus atque futuris. Quidam vir nobilis Stephanus nuncupatus in Divionensi ecclesia effici cupiens monachus, dedit ipsi loco quoddam alodium Beluefons vocatum, quod sui juris erat francum atque liberrimum. Cumque ipsum alodium abbas Jarento sancte ecclesie Divionensis concessisset ut ecclesiam et sanctorum corpora inde serviret, cum magno labore sacrista cepit eam excolere atque edificare. Sed cum jam cepisset villa ipsa crescere et rustici ibidem inhabitare, ceperunt nostri ministri locum inquietare, occasiones contra rusticos perquirere, atque hominibus ville importuni valde existere. Quod videns sacrista nomine Rogerius, natione Britto, qui pro sua securitate erat michi notus et amicus, multotiens mihi inde conquestus, et ut omnes malas consuetudines auferrem est deprecatus. Feci itaque quod petebat, et tam pro ipsius bonitate quam etiam pro domini Widonis Vuangionis rivi amore qui hoc ipsum querebat, ego HUGO DUX, cum laude Mathildis, conjugis mee et filii mei Oddonis, ab hodierna die et deinceps concedo et volo ut villa Beluefontis et tota terra ad ipsius fines pertinens, sit franca et libera tam a me quam omnibus heredibus et successoribus meis in perpetuum. Nullus ministrorum meorum audeat ipsam villam ingredi ut ibi quicquam accipiat, nec in fines ibidem pertinentes. Nullam deinceps ibi clamo consuetudinem nec bonam, nec malam, nec brennariam, nec mareschalchiam, nec herbergariam. Necque exigam ultra justiciam de adulterio, de sanguine effuso, de latrocinio, de falsa mensura, nec ego nec meus heres. Quod si homo ipsius ville in aliqua re culpatus fuerit, et clamor de ipso ad meum prepositum factus fuerit, nullam audeat justitiam facere, donec ad sacristam referatur ipsa causa, ut ipse inde justiciam faciat. Quod si noluerit, tunc meus prepositus justiciam faciat, tantummodo in mercato, extra vero mercatum nunquam sit ausus facere. Hanc itaque cartam, ne ulla unquam existat dubitatio, eam nostro signamus atque confirmavimus sigillo. Testes: Ego ipse HUGO Dux et Mathildis, conjunx mea, et filius meus ODDO, testes existimus. Wido Vuangionis rivi dominus; Warnerius, Sancti Stephani prepositus, et fratres ejus, Humbertus atque Theodericus, qui fuerunt filii predicti Stephani, qui ipsam villam Sancto Benigno dedit: Raynerius de Castellione; Hugo, dapifer de Granciaco; Vuidricus, miles de Divione; Vualterius Mausvasles; Hugo, prepositus, filius Jocelini; Evrardus, mareschalcus; Gislebertus, mareschalcus, et Carpinus, nepos ejus; Lambertus Allinardus; Paganus Ogerius; Bartholomeus subprepositus; Divion coccus; Robertus, sacrista; Vldierius, nepos ejus; Oddo, maior de Leschiriaco.